Бзэр зэращIэр къапщытэж
«Тотальный диктант» дунейпсо егъэджэныгъэ Iуэхур мэлыжьыхьым и 8-м сыхьэт 14.00-м ди къэралым и щIыналъэ куэдым щекIуэкIащ.
Илъэс къэс ирагъэкIуэкI мы Iуэхум Къэбэрдей-Балъкъэрри жыджэру хэтщ 2015 гъэм къыщыщIэдзауэ. Ар къызэрагъэпэщ КъБР-м ЕгъэджэныгъэмкIэ, щIэныгъэмрэ щIалэгъуалэм я Iуэхухэм-кIэ и министерствэмрэ Къэбэрдей-Балъкъэрым Профессиональнэ зыужьыныгъэмкIэ и щIыналъэ центрымрэ. Мы гъэм республикэм диктантыр щатхащ цIыху миным щIигъум.
УрысыбзэмкIэ я щIэныгъэр здынэсыр цIыхухэм къегъэпщытэжыныр и лъабжьэщ абы. Диктантыр зэратхынур илъэс къэс ягъэхьэзыр урыс тхакIуэ цIэрыIуэхэм. Мы гъэм ар зэхилъхьэну хуагъэфэщащ урыс тхакIуэ, тхыдэдж, детектив, тхыдэ романхэр зи Iэдакъэ къыщIэкIа Юзефович Леонид.
Диктантыр мы гъэм щрагъэтхащ Къэбэрдей-Балъкъэр къэрал университетымрэ Къэбэрдей-Балъкъэр къэрал мэкъумэш университетымрэ. «Улан-Удэ. Селенга» тхыгъэр Къэбэрдей-Балъкъэр къэрал университетым къекIуэлIахэм я зы гупым яригъэтхащ КъБР-м и Парламентым и УнафэщI Егоровэ Татьянэ.
— «Тотальный диктант» Iуэхур къызэрыхалъхьар икъукIэ си гуапэщ, цIыхухэм я щIэныгъэр къапщытэжыну Iэмал яретри, — жиIащ Егоровэм. — Мы Iуэхум дуней-псо мыхьэнэ игъуэтащ, къалэ куэдым ар щрагъэкIуэкI. СызэрыщыгъуазэмкIэ, 2016 гъэм абы хэтащ цIыху мини 145-м щIигъу. Сэ сыщогугъ диктантым сыкъызыхуеджэнухэм зэфIэкI къагъэлъэгъуэну. Уи щIэныгъэр къэппщытэжынумэ, мы Iуэхур икъукIэ зэрысэбэпыр икIи зэрыгъэщIэгъуэныр нэрылъагъущ.
Диктантыр зытхахэм яхэтащ нэхъыжьи нэхъыщIи, лъэпкъ зэмылIэужьыгъуэхэм ящыщи, хамэ къэрал къикIаи, еджакIуи, IэнатIэ Iути. Апхуэдэуи диктантыр онлайну ИнтернетымкIэ ятхыну Iэмал яIащ. ДиктантымкIэ хуагъэувар наIуэ къыщыхъу- нур мэлыжьыхьым и12-рщ.
КЪАНЩАУЭ Мэлычыпхъу.
